Je sünain waraittain Jesús,
yootüshi nia namaa na nikirajüinkana sünain nümüin namüin:
“Wane sütüna wunuꞌu,
kachonsü shia süka sünaain shia tü wunuꞌukot,
akaweenia jiakana juunteerü jaaꞌinrüin kasa anasü sünainjee saꞌaniraain jukuaippa tamaa.
Tayaꞌaya tayakai chi wunuꞌu shiimüinshikai süka tayain tamüiwa suuntaka akajee wayuu saaꞌinrüin kasa anasü.
Otta chi Tashikai,
müshi aka naaꞌin wane aꞌyataai suluꞌu yüüja,
süka nükaaliijain jia süpüla juuntüinjatüin jaaꞌinrüin kasa anasü.
Akaajasa müleka nnojorule jaaꞌinrüin kasa anasü,
meena aka jia saaꞌin tü sütünakalüirua wunuꞌu ashottünakat nütüma chi aaꞌinmajüikai saaliijee machonwaa.
Aluꞌujasa chi aaꞌinrakai kasa anasü,
wuleerü naaꞌin nütüma Maleiwa süpüla nuuntüinjatüin naaꞌinrüin waneepia kasa anasü,
maa aka tü wunuꞌu anaatünakat maꞌi atüna süpüla ayatüinjatüin kachoin.
Je jiakana,
wuleitpa jaaꞌin sütüma tü pütchi tamapüꞌükat jümüin.
Müleka ayatüle saꞌaniraain jukuaippa tamaa,
ayateerü juuntüin tatüma aaꞌinraa kasa anasü.
Nnojorule kachetüin sütüna wane wunuꞌu sünain,
machonjeerü tü sütünakat.
Akaweenia jiakana,
nnojoleerü juuntüin jaaꞌinrüin kasa anasü müleka nnojorule ayatüin jia tanain.
“Tayakai,
müshi aka saaꞌin tü wunuꞌukot.
Otta jiakana,
müshii aka saaꞌin tü sütünakat.
Süka jamüin,
chi wayuu eekai ayatüin sünain saꞌaniraain nukuaippa tamaa je takuaippa nümaa,
naaꞌinreerü wainma kasa anasü.
Müleka nnojorule ayatüin jia tanain,
nnojoleerü juuntüin jaaꞌinrüin kasa anasü.
Chi wayuu eekai nnojolüin saꞌaniraain nukuaippa tamaa,
müshi aka saaꞌin wane sütüna wunuꞌu eekai süshottünüin sümaa sükotchijünüin süpüla aꞌajünaa jutpa.
Otta müleka saꞌaniraale jukuaippa tamaa sümaa joonooin sümaa tanüiki,
jüchunta nümüin chi Tashikai tü kasa keeꞌireekat jaaꞌin,
je aapüneerü shia jümüin.
Müleka jaaꞌinrüle maꞌi wainma kasa anasü,
aꞌwaajüneechi chi Tashikai sünainjee tia je atüjaaneena aaꞌu sümaa tekirajüin jia.
“Maa aka alin taya nüpüla chi Tashikai,
aishii jia tapülaya.
Joonoo jumaala sümaa tanüiki süpüla ayatüinjanain jia alin tapüla.
Müleka joonoole sümaa tü taluwataakat anain jia,
ayateena jia alin tapüla,
maa aka ayatüin alin taya nüpüla chi Tashikai saaꞌu toonooin sümaa tü nuluwataakat anain taya.
Taküjain jümüin tüü süpüla talatashaatainjatüin maꞌi waneepia jaaꞌin tanainjee.
“Tü taluwataakat anain jia,
shia tüü:
Aijiraa jia jüpüla maa aka alin jia tapüla.
Wane wayuu,
aapajiraakai nukuaippa süpüla ouktaa saaꞌujee nütünajutüirua,
miyoꞌushaata maꞌi naalii nüpüla.
‘Tatünajut’ meechi taya jümüin müleka joonoole waneepia sümaa tü taluwataakat anain jia.
Nnojoleena ‘tachepchia’ tamüin jia.
Süka jamüin,
wane achepchiee,
nnojotsü aküjünüin nümüin tü naaꞌinrakat chi nülaamainkai.
Aluꞌujasa jiakana,
‘tatünajut’ tamüshii jia süka taküjüin jümüin süpüshua tü aküjünakat tamüin nütüma chi Tashikai.
Nnojoishi jüneekajalain taya,
jia taneekajalaka.
Teꞌitaain jia süpüla jaaꞌinrüinjatüin wainma kasa anasü matüjainkat amalajawaa.
Müleka jaaꞌinrüle tia,
naaꞌinreerü chi Tashikai jümüin süpüshua tü juchuntakat nümüin saaꞌu tapüshin jia.
Nnojo motüin jaaꞌin tü taluwataakat anain jia makat:
Aijiraa jia jüpüla”,
nümataalakalaka Jesús namüin na nikirajüinkana.